Komisjoni direktiiv 2000/41/EÜ,

19. juuni 2000,

millega lükatakse teist korda edasi kuupäev, mille möödudes on keelatud teha loomkatseid kosmeetikatoodete koostisainete või koostisainete kombinatsioonide testimiseks

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse liikmesriikides kosmeetikatoodete kohta vastuvõetud õigusaktide ühtlustamist käsitlevat nõukogu 27. juuli 1976. aasta direktiivi 76/768/EMÜ, [1] viimati muudetud komisjoni direktiiviga 2000/11/EÜ, [2] eriti selle artikli 4 lõike 1 punkti i,

pärast konsulteerimist kosmeetikatoodete ja tarbijatele mõeldud toiduks mittekasutatavate toodete teaduskomiteega (SCCNFP)

ning arvestades järgmist:

(1) Direktiivi 76/768/EMÜ peamine eesmärk on kaitsta rahva tervist. Selleks on möödapääsmatult vajalik teha teatavaid toksikoloogilisi teste, et hinnata kosmeetikatoodetes kasutatavate koostisainete ja nende kombinatsioonide ohutust inimeste tervisele.

(2) Direktiivi 76/768/EMÜ artikli 4 lõike 1 punkti i kohaselt peaksid liikmesriigid direktiivi nõuete täitmiseks keelama pärast 30. juunit 2000 kosmeetikatoodete turustamise, mis sisaldavad loomadel katsetatud koostisaineid või koostisainete kombinatsioone.

(3) Lisaks nähakse selle sätte teises lõigus ette, et komisjon peaks esitama meetmete eelnõud selle sätte rakendamise kuupäeva edasilükkamiseks, kui loomkatseid rahuldaval viisil asendavate meetodite väljatöötamisel ei ole piisavat edu saavutatud ja eelkõige nendel juhtudel, kui hoolimata kõikidest püüdlustest ei ole teaduslikult tõestatud, et alternatiivsed katsemeetodid pakuvad tarbijale võrdväärsel tasemel kaitset, arvestades OECD mürgisuse testi käsitlevaid juhiseid.

(4) Loomkatseid asendavate teaduslikult tõestatud alternatiivsete meetodite ja OECD asjakohaseid alternatiivseid toksilisuse uuringuid käsitlevate juhiste puudumisel tuli direktiivi 76/768/EMÜ artikli 4 lõike 1 punktis i ettenähtud kuupäeva selle sätte teise lõigu kohaselt esimest korda edasi lükata komisjoni direktiiviga 97/18/EÜ.

(5) Euroopas on praegu valideeritud kolm alternatiivset meetodit. Tõenäoliselt praegune teadusliku arengu tase enne 30. juunit 2000 oluliselt ei muutu. Seetõttu tuleks direktiivi 76/768/EMÜ artikli 4 lõike 1 punktis i ettenähtud kuupäev kõnealuse sätte ja direktiivi 97/18/EÜ artikli 2 kohaselt teist korda edasi lükata.

(6) Nimetatud kolme meetodit inkorporeeritakse praegu ühenduse õigusaktidesse nende lisamisega nõukogu 27. juuni 1967. aasta direktiivi 67/548/EMÜ (ohtlike ainete liigitamist, pakendamist ja märgistamist käsitlevate õigus- ja haldusnormide ühtlustamise kohta), [3] viimati muudetud komisjoni direktiiviga 2000/33/EÜ, [4] V lisasse.

(7) Nõukogu 24. novembri 1986. aasta direktiivis 86/609/EMÜ [5] katseteks ja muudel teaduslikel eesmärkidel kasutatavate loomade kaitsega seotud liikmesriikide õigus- ja haldusnormide ühtlustamise kohta [6] nähakse ette, et loomkatseid ei tehta, kui alternatiivne meetod on olemas.

(8) Seetõttu on nende meetodite kasutamine kohustuslik kõikides sektorites, sealhulgas kosmeetikasektoris.

(9) Komisjon on teinud ettepaneku vastu võtta direktiiv, millega muudetakse seitsmendat korda direktiivi 76/768/EMÜ, et lõplikult lahendada loomkatsete küsimus kosmeetikatoodete sektoris. Niisugune direktiiv tuleks vastu võtta kaasotsustamismenetluse alusel, milles osalevad Euroopa Parlament ja nõukogu.

(10) Võttes arvesse, et tõenäoliselt muutuvad muid teste asendavad valideeritud alternatiivsed meetodid järgmise kahe aasta jooksul kättesaadavaks ja kavandatud direktiiv on selleks ajaks vastu võetud, on asjakohane seda kuupäeva viimast korda edasi lükata 30. juunini 2002.

(11) Käesolevas direktiivis sätestatud meetmed on kooskõlas kosmeetikatoodete sektoris tehniliste kaubandustõkete kõrvaldamist käsitlevate direktiivide tehnika arengule kohandamise komitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 76/768/EMÜ artikli 4 lõike 1 punkti i esimeses lauses asendatakse kuupäev "30. juuni 2000" kuupäevaga "30. juuni 2002".

Artikkel 2

1. Liikmesriigid jõustavad käesoleva direktiivi järgimiseks vajalikud õigus- ja haldusnormid hiljemalt 29. juuniks 2000. Liikmesriigid teatavad neist viivitamata komisjonile.

Kui liikmesriigid need sätted vastu võtavad, lisavad nad nendesse sätetesse või nende sätete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike õigusnormide teksti.

Artikkel 3

Käesolev direktiiv jõustub kolmandal päeval pärast selle avaldamist Euroopa Ühenduste Teatajas.

Artikkel 4

Käesolev direktiiv on adresseeritud liikmesriikidele.

Brüssel, 19. juuni 2000

Komisjoni nimel

komisjoni liige

Erkki Liikanen

[1] EÜT L 262, 27.9.1976, lk 169.

[2] EÜT L 65, 14.3.2000, lk 22.

[3] EÜT L 114, 1.5.1997, lk 43.

[4] EÜT L 196, 16.8.1967, lk 1.

[5] EÜT L 136, 8.6.2000, lk 90.

[6] EÜT L 358, 18.12.1986, lk 1.

--------------------------------------------------